Copenhagen Phil
Copenhagen Phil blev til i sæsonen 2013-2014 ved et navneskifte fra Sjællands Symfoniorkester. Det har undertitlen hele Sjællands Symfoniorkester. Copenhagen Phil er et landsdelsorkester.
Det oprindelige Sjællands Symfoniorkester blev etableret i 1965, men dets historie går tilbage til Tivolis grundlæggelse i 1843. Da Georg Carstensen åbnede forlystelseshaven, engagerede han H.C. Lumbye og dennes orkester, der var dannet i 1840. Hermed var der skabt grundlag for Tivolis Orkester, som siden kom til at hedde Tivoli Koncertsals Orkester, der primært virkede i sommersæsonen. Med etableringen af Sjællands Symfoniorkester blev der skabt en ordning, hvor orkesteret hed Tivolis Symfoniorkester i sommersæsonen og Sjællands Symfoniorkester i vintersæsonen.
Lige siden 1965 har orkesteret som landsdelsorkester været forpligtet til at give koncerter både i København og rundt omkring på Sjælland og Lolland-Falster. Det fungerer desuden som operaorkester for Den Jyske Opera, og det arbejder med forskellige alternative koncertformer, ligesom det pædagogiske arbejde fylder meget i orkestrets virke. Om sommeren skifter orkestret navn til Tivoli Copenhagen Phil og er en del af havens musiktilbud SommerKlassik.
I nyere tid har Copenhagen Phil haft følgende chefdirigenter: Giordano Bellincampi fra 2000 til 2005, Lan Shui (f. 1957) i årene 2007-2016 og Toshiyuki Kamioka (f. 1960) fra 2016. Christoph Eschenbach er æresdirigent.
Orkestrets faste base har siden 2009 været koncertsalen i det tidligere Radiohus.